Formannskapet i Senja kommune

Ved Tom Eliseussen **30.11.2020**

Uko ved Åse Byberg

Kopi:Rune Hoholm

Cato Simonsen

**PS 151-20**

***Desentralisert kulturskoletilbud, med øk. og org. konsekvenser***

**Uttalelse fra Senja kulturråd**

**Innledning**

I en årrekke har det vært praktisert at noen elever ved skoler på Senja har fått sin kulturskoleopplæring på dagtid i grunnskoletiden. Det har vært praktisert i samråd med elev og foresatte.

Disse elevene har/hatt sin tilhørighet på fådelte distriktskoler i de gamle kommunene.

Etter sammenslåing av Berg, Torsken, Tranøy og Lenvik til Senja kommune er det blitt opplyst fra administrasjonen at praksisen med kulturskoletilbud på dagtid for enkelte elever er brudd på opplæringslovens bestemmelser. Derfor ble all kulturskoleundervisning flyttet til etter skoletid høsten 2020.

**Formannskapet har bedt Senja kulturråd om å gi en uttalelse om denne sak. (Jfr.sak** *PS 151/20 Desentralisert kulturskoletilbud, med øk. og org. Konsekvenser.)*

I denne forbindelse har Senja kulturråd rettet en del spørsmål til Fylkesmannen i Troms og Finnmark vedrørende denne sak. Kommunalsjefen og Senja kulturråd har mottatt samme svar fra fylkesmannen.

**Fylkesmannen** sier at de ikke har hatt anledning å utrede saken i sin helhet, men sier at deres oppfatning er at det ikke kan tas timer fra den lovpålagte opplæringen for elever i grunnskolen.

«*Det er fastsatt et samlet minstetimetall for elever på 1.-7. trinn og for elever på 8.-10. trinn som elevene har rett til. Skoleeier har plikt til å gi dette timetallet, men står fritt til å tilby flere timer»*

**Omdisponering av timer 5% regelen og 25% regelen**

Når det gjelder omdisponering av timer kan dette kun skje innenfor rammen ut fra fag og timefordelingen i grunnskolen. Det kan ikke omdisponeres til timer som ikke er en del av fagene og læreplanene i grunnskolen, eksempelvis timer til kulturskole.

**Permisjon fra pliktig opplæring etter §2-11 i opplæringsloven.**

Fylkesmannen mener at denne ordningen ikke kan benyttes for at elever skal delta på et kulturskoletilbud. Et kulturskoletilbud må kunne benyttes av alle som ønsker det (likebehandling) og ikke de som kun kan få permisjon fra den pliktige opplæringa når det er forsvarlig.

Fylkesmannen sier at «Timer til kulturskole kan med andre ord ikke tas fra den pliktige opplæringa ved at minstetimetallet reduseres. Dersom kommunen gir timer ut over det som er fastsatt minstetimetall, vil dette kunne brukes til kulturskole.»

Når det gjelder arbeidstid for lærere i kulturskolen, har mange kommuner løst det ved at lærere i kulturskole har kombinerte stillinger i grunnskole og kulturskole, slik at ikke hele arbeidsbelastningen blir på ettermiddags - eller kveldstid. Dette forutsetter imidlertid at de det gjelder har kompetansen som grunnskolen trenger og at det er tilstrekkelig med tid til undervisning i kulturskolen.

.

**Vurdering**

Når det gjelder bestillingen fra formannskapet oppfatter Senja kulturråd at det dreier seg om det desentraliserte kulturskoletilbudet i Senja kommune i de distriktsskolene som står nevnt. Uttalelsen bør ses i lys av dette.

Svaret fra Fylkesmannen er ikke en fullverdig utredning, men en veiledning på hva regelverket sier om elevenes rett og plikt til opplæring innenfor et fastsatt rammetimetall**.** Det henvises også til svar på lignende spørsmål fra Fylkesmannen i tidligere Sør-Trøndelag.

Det fylkesmannen ikke sier noe om er imidlertid hvordan samarbeidet grunnskole og kulturskole skal foregå og hva det skal bestå i. Her trenges det i alle fall veiledning. (jfr:Opplæringsloven og Rammeplan for kulturskolen).

Skal samarbeidet kun bestå i å kunne bruke skolens lokaler på ettermiddagstid og samarbeid om utstyr? Kan det som står i opplæringsloven virkelig tolkes slik?

Fylkesmannen peker i sitt svar på at det heller ikke kan gis permisjon for enkelte elever dersom det er forsvarlig, fordi et kulturskoletilbud må kunne benyttes av alle som ønsker det (likebehandling) og ikke bare de som kun kan få permisjon fra den pliktige opplæringa når det er forsvarlig. Denne formuleringen er litt merkverdig da det nettopp er de som ønsker det på dagtid det er snakk om. De som ønsker det etter skoletid får jo det.

Kulturrådet mener at det ikke er likebehandling dersom elever som ønsker det ikke får kulturskoletilbudet på dagtid, men heller slutter (eller ikke søker) fordi det ikke passer for dem på ettermiddagstid av ulike årsaker.

Å utvide skoledagen pekes på som en mulighet fra Fylkesmannen. Dette vil utgjøre en kostnad på ca kr 1.216000 bare for distriksskolene. Elev-kontigenten i hele Senja kulturskole utgjør kr 600000 kr , mens elevkontigenten på distriktsskolene utgjør cirka kr 150000.

Alternativet som det pekes på med utvidet skoledag vil neppe la seg gjøre i distriktene på Senja. Skolene vil neppe ha innflytelse på når skolebussen/rutebussen skal gå. Fordi dette er et samordnet rutesystem som også må ses i sammenheng med buss/båtforbindelse videre til f.eks. Harstad og Tromsø.

**Hva sier lovverket**?

**§ 13-6.*Musikk- og kulturskoletilbod OPPLÆRINGSLOVEN***

Alle kommunar skal aleine eller i samarbeid med andre kommunar ha eit musikk- og kulturskoletilbod til barn og unge, organisert i tilknyting til skoleverket og kulturlivet elles.

**Rammeplan for kulturskolen**

Alle kommunar skal aleine eller i samarbeid med andre kommunar ha eit musikk- og kulturskoletilbod til barn og unge, organisert i tilknyting til skoleverket og kulturlivet elles.

*Kulturskolen skal gi opplæring av høy faglig og pedagogisk kvalitet til alle barn og unge som ønsker det.*

**Samarbeidet med skoleverket knytter kulturskolens oppdrag sammen med grunnskolens målsetting.**

«Opplæringas mål er å utvidebarns,unges og voksensevner til erkjennelse og opplevelse,til innlevelse, utfoldelse og deltakelse.

**1.5. Kulturskolens rolle som lokalt ressurssenter**

Kulturskolen skal samarbeide med skole- og kultursektor og medvirke til å styrke kompetanse og kulturell utfoldelse i lokalsamfunnet. Det innebærer et forpliktende samarbeid med barnehager, grunnskoler, videregående skoler, det lokale kulturlivet og profesjonelle aktører innen kunst- og kulturformidling.

 «Samarbeidet mellom kulturskole og grunnopplæring bør foregå både på elevnivå, lærernivå og ledernivå»

**Senja kulturråd sitt syn.**

I Senja kommune er kultur og oppvekst organisert under samme kommunale område.

Både opplæringsloven og rammeplan for kulturskolen peker på samarbeid mellom grunnskole og kulturskole.

Med bakgrunn i ovenstående vil Senja kulturråd komme med følgende forslag:

* Det må lages en kommunal forskrift om hvordan samarbeid kulturskole, grunnskole og barnehage skal være, og på hvilke områder en skal samarbeide i Senja kommune.

Kommunalsjefen må organisere slike samarbeidsmøter. Rektorene på grunnskolenivå bør få avsatt en tidsressurs, for å ivareta og tilrettelegge for et forpliktende samarbeid mellom de ulike skoleslagene og barnehagen.

Det må tas hensyn til de lokale utfordringer som gjelder på distriktsskolene.

* Prosjekter der grunnskole og kulturskole samarbeider (kan være en del av læreplanen i grunnskolen)
* Bruk av kulturskolelærere i praktisk-estetiske fag (kombinertstillinger)
* Organisering av undervisning som gir rom for kulturskoleopplæring på dagtid som i minst mulig grad berører minstetimetallet (1-4) trinn. Dette kan løses organisatorisk ved å ha hele eller halve dager til kulturfag.
* Kulturskole som elevens valg på u-trinnet.
* Med bakgrunn i permisjonsreglementet bør elever som ønsker det få sitt kulturskoletilbud på dagtid. Dette kan løses ved at grunnskole, kulturskole og heimen signerer en avtale om dette.
* Utrede andre muligheter for tilbud for elever på mellomtrinn og u-trinn.

**Foregangskommune**

Senja kulturråd er kjent med at administrasjonen i Senja kommune avventer svar fra Fylkesmannen om tolkning av likebehandling som prinsipp i denne sak.

Dersom svaret fra Fylkesmannen opprettholdes og ikke gir rom for tilpasninger i distriktsskolene anbefaler kulturrådet følgende:

* Senja kommune søker U-direktoratet om dispensasjon eller en forsøksordning med kulturskoleundervisning også på dagtid i distriktsskoler i Senja kommune. Søknaden må være god og gjenspeile det som er formålstjenlig for den enkelte elev med hensyn til tilpasset opplæring. Det må avtales skriftlig med foreldrene, grunnskolen og kulturskolen i hvert enkelt tilfelle. Her må det helhetlige oppveksttilbudet for eleven vurderes.

Det er viktig å understreke at for de fleste vil kulturskoletilbudet fortsatt være på ettermiddagstid, men at de som ønsker det bør få det i løpet grunnskoletida. Slik kan vi sikre at alle som ønsker et kulturskoletilbud kan få det uavhengig hvor de bor. **(Likebehandling). Dette er også en av målsettingene for kulturskolen (Jfr. Rammeplan om kulturskolens formål)**

*«Kulturskolen skal gi opplæring av høy faglig og pedagogisk kvalitet til alle barn og unge som ønsker det. Formålet med opplæringa er å lære, oppleve, skape og formidle kulturelle og kunstneriske uttrykk. Kulturskolen er en sentral del av den sammenhengende utdanningslinjen som kan kvalifisere elever med særlig interesse og motivasjon til opptak i høyere kunstfaglig utdanning. Opplæringa skal bidra til barn og unges danning, fremme respekt for andres kulturelle tilhørighet, bevisstgjøre egen identitet, bli kritisk reflekterende og utvikle egen livskompetanse.»*

Senja kulturråd vil med dette anbefale at elevtilbudet ved (distriktsskolene) i Senja kommune styrkes på det praktisk -estetiske området. Det er også viktig at de det gjelder (elev /foresatte) også blir hørt i denne sak. Derfor bør det tas opp i skolenes utvalg (elevråd, Fau og samarbeidsutvalg) om det er ønskelig at elever som ønsker det kan få kulturskoletilbudet på dagtid.

Samarbeidet grunnskole-kulturskole må iverksettes på et forpliktende nivå. Ansvaret for dette arbeidet må først og fremst ligge hos kommunalsjefen siden kulturskole og grunnskole er under samme kommunale område.

Til slutt vil vi understreke at det kan være ulikt for hva som passer best for de ulike skolene og elevene. For de fleste vil nok et tilbud på ettermiddagstid fortsatt være det mest tjenlige, mens det for noen elever vil være mest formålstjenlig å få tilbudet på dagtid. Senja kulturråd mener at det å åpne for kulturskoletilbud også på dagtid vil føre til en vinn- vinn situasjon for alle parter, og ikke minst for et helhetlig tilpasset tilbudet til den enkelte elev. I disse tider kan også samarbeid om og med digitale læringsplattformer nyttes til fulle både i grunnskole og kulturskole.

Senja Kulturråd

Birgit Noreng Kristian Kaurin

(Leder) (sekretær)